বিধানসভায় মুখোমুখি মমতা-শুভেন্দু! কী কথা হল দু’জনের?

কলকাতা: পশ্চিমবঙ্গের বিধানসভায় বাজেট অধিবেশনের (Budget Session) সূচনা হল সোমবার। রাজ্যপাল সি ভি আনন্দ বোসের (CV Anand Bose) ভাষণের মাধ্যমে শুরু হওয়া এই অধিবেশনের আগে বিধানসভার ভেতরে দেখা গেল এক চিত্র, যা রাজ্য রাজনীতিতে বিশেষ তাৎপর্যপূর্ণ। কারণ এদিন মুখোমুখি হলেন মমতা ও শুভেন্দু। একসময় একই রাজনৈতিক শিবিরের সৈনিক হলেও, বর্তমানে দু’জনই দুই বিপরীত মেরুর নেতৃত্ব। কিন্তু তারপরেও সখ্যতা বদলায়নি দু’জনের। তাহলে শেষমেষ কী কথা হল তাঁদের মধ্যে? চলুন সেটা এবার জেনে নেওয়া যাক।

সোমবার সকালে নির্ধারিত সময় অনুযায়ী বিধানসভায় পৌঁছন রাজ্যপাল। বিধানসভা কক্ষে প্রবেশের আগে মমতা বন্দ্যোপাধ্যায় (Mamata Banerjee) রাজ্যপালকে স্বাগত জানাতে বেরচ্ছিলেন। ঠিক তখনই বিধানসভা কক্ষে ঢুকতে দেখা যায় শুভেন্দু অধিকারীকে (Suvendu Adhikari)। মুখোমুখি হতেই মুখ্যমন্ত্রী প্রশ্ন করেন, “যাবি না?”— ইঙ্গিত ছিল, রাজ্যপালকে স্বাগত জানাতে তিনি যাবেন কি না। শুভেন্দু সঙ্গে সঙ্গেই জানিয়ে দেন, তিনি যাবেন না।

আরও পড়ুন: বিধানসভায় রাজ্যের আইনশৃঙ্খলার ঢালাও প্রশংসা রাজ্যপালের

এই মুহূর্তে উপস্থিত ছিলেন বিধানসভার স্পিকার বিমান বন্দ্যোপাধ্যায়ও। শুভেন্দু তখন তাঁর দিকে তাকিয়ে বলেন, “এটা তো ওঁর কাজ। প্রোটোকল তাই বলে।” যদিও দুই নেতার মধ্যে কিছুক্ষণের জন্য সৌজন্যমূলক কথোপকথন হয়, তবে তাঁদের রাজনৈতিক অবস্থান স্পষ্ট ছিল। অধিবেশন শেষে এই প্রসঙ্গে সাংবাদিকদের প্রশ্নের উত্তরে শুভেন্দু অধিকারী বলেন, “এটা স্বাভাবিক সৌজন্য। উনি (মমতা) কথা বললেন, তাই আমিও কথা বললাম। উনি জানতে চাইলেন, যাব কি না। আমি বলেছি, ওটা স্পিকারের কাজ।”

শুভেন্দুর বক্তব্য থেকে স্পষ্ট, তিনি তাঁর নির্দিষ্ট রাজনৈতিক অবস্থানেই অনড়। অন্যদিকে, মমতা বন্দ্যোপাধ্যায়ও নিজের অবস্থানে অটল। যদিও বিধানসভায় এদিন তাঁদের মধ্যে তীব্র রাজনৈতিক বিতর্ক হয়নি। তবে এই মুহূর্তটি রাজ্য রাজনীতির বুকে এক বিশেষ নজির হয়ে থাকল।